ADVANC มีประเด็นบวกประมูล 4Gกำไรครึ่งปีหลังเพิ่มขึ้นแบบขั้นบันได
แม้คาดกำไร 2Q58 ของ ADVANC อ่อนตัวตามฤดูกาล แต่จะเป็นจุดต่ำสุดของปี จากนี้คาดฟื้นตัวได้ต่อเนื่องเป็นขั้นบันไดตั้งแต่ 3Q58 และขึ้นทำจุดสูงสุดของปีใน 4Q58 หนุนทั้งปีโตได้ตามคาด (+16%) บวกกับ ประโยชน์ที่ได้สูงสุดจากการประมูล 4G โบรกฯยืนยัน “ซื้อ”
23 มิ.ย. 2558

บล.เอเซีย พลัส ระบุในบทวิเคราะห์ (22 มิ.ย.) ว่า แนวโน้มผลประกอบการไตรมาส 2/58 ของบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC คาดอ่อนตัวลงจากไตรมาส 1/58 ตามผลกระทบช่วงนอกฤดูกาล ซึ่งเชื่อว่ากดดันรายได้ค่าบริการไตรมาส 2/58 (ไม่รวม IC) ลดลง 0.2% จากไตรมาสก่อน มาอยู่ที่ 3.02 หมื่นล้านบาท
(แต่ยังเพิ่มขึ้น 2.2% จากช่วงเดียวกันในปีก่อนตามผลบวกโครงข่าย 3G ที่ดีเด่นสุดในด้านความครอบคลุม ตอบโจทย์ลูกค้าระดับกลาง-บน ชดเชยผลกระทบจุดอ่อนที่ไม่มีบริการ 4G ที่มีต่อลูกค้าทีชื่นชอบเทคโนโลยีใหม่) กอปรกับ ต้นทุนบริการ (ไม่รวม IC) เพิ่มขึ้น 1.9%qoq มาอยู่ที่ 1.39 หมื่นล้านบาท ตามต้นทุนจากการลงทุนโครงข่าย 3G (เพิ่มความครอบคลุม และเพิ่มกำลังให้บริการพื้นที่ใช้งานหนาแน่น)
ขณะที่ได้รับชดเชยบางส่วนจากต้นทุนส่วนแบ่งรายได้ไตรมาส 2/58 ที่คาดลดลง 4%qoq เกิดจากที่ ADVANC การโอนย้ายลูกค้าจากระบบสัมปทาน 2G ที่จ่ายต้นทุนดังกล่าวแพง 25% ของรายได้ไปโครงข่ายบนใบอนุญาตที่จ่ายเหลือ 5.25% คาดเพิ่มจาก 92% ในไตรมาส 1/58 มาเป็น 95% และ สัดส่วนผู้ใช้งานเครื่อง 3G บนระบบใบอนุญาตเพิ่มขึ้น (ลดการขอเชื่อมต่อไปใช้สัมปทานคลื่น 2G ซึ่งเสียส่วนแบ่งรายได้แพง) นอกจากนี้ ค่าใช้จ่ายขายบริหารคาดเพิ่มขึ้น 8.3% จากไตรมาสก่อน เพราะเปิดตัวบริการใหม่ อินเตอร์เนตความเร็วสูง ภาพรวมกำไรสุทธิไตรมาส 2/58 คาดลดลง 5.9% จากไตรมาสก่อน มาอยู่ที่ 9.3 พันล้านบาท (+9.9% จากช่วงเดียวกันในปีก่อน)
 
แม้คาดการณ์กำไรครึ่งปีแรกของปี 58 คิดเป็นสัดส่วน 45.4% ของประมาณการทั้งปี แต่ฝ่ายวิจัยคาดว่ากำไรงวดไตรมาส 3/58-4/58 จะเพิ่มเป็นขั้นบันได (และเพิ่มขึ้นจากช่วงเดียวกันในปีก่อน) ปัจจัยขับเคลื่อนคาดมาจากรายได้ค่าบริการดีขึ้นตามภาวะเศรษฐกิจในประเทศที่คาดฟื้นตัวขึ้นจากครึ่งปีแรกของปี 58 ขณะที่น่าจะได้ประโยชน์ต้นทุนส่วนแบ่งรายได้ลดลงมากขึ้น จากสัดส่วนผู้ใช้งานเครื่อง 3G บนระบบใบอนุญาตที่คาดจะเพิ่มขึ้นเร็ว จากผลบวกการเปิดตัวโทรศัพท์ 3G ราคาถูก รุ่นใหม่ “OLA” (ราคาเพียงเครื่องละ 799 บาท ขณะที่สามารถใช้แอพพลิเคชั่นยอดนิยม เช่น Face book LINE และ You tube ได้) สำหรับลูกค้าระดับล่าง
ส่วนไตรมาส 4/58 จะกลับเข้าสู่ฤดูกาล อีกทั้งเป็นไตรมาสแรกที่ ADVANC ได้ประโยชน์การหยุดรับรู้ค่าตัดจำหน่ายสิทธิการใช้อุปกรณ์ 2G (หยุดรับรู้ตั้งแต่วันหมดสัมปทาน 15 ก.ย. 58) เฉลี่ยไตรมาสละ 3 พันล้านบาท ยังคงประมาณการกำไรปีนี้ที่ 4.2 หมื่นล้านบาท เติบโต 15%
 
ทิศทางกำไรช่วงที่เหลือของปียังดูสดใส ประกอบกับ ADVANC จะเป็นผู้ได้ประโยชน์สูงสุด จากการเป็นหนึ่งในผู้ชนะประมูล 4G ช่วงปลายปีนี้ ซึ่งจะช่วยให้มีบริการ 4G เทียบเคียงคู่แข่ง 2 ราย ขณะที่มูลค่าพื้นฐานปัจจุบันยังมี Upside 23.9% และคาดหวัง Div Yield เกิน 6.0% ต่อปี ยืนยัน “ซื้อ” ราคาเป้าหมาย 285.00 บาท 